Wenk lei polisie na reuse dwelmvondsKapt. Mpuru by van die kontant en dagga waarop daar beslag gelê is. Foto: SAPD Vrystaatse polisiebeamptes het Donderdagaand op talle sakke dagga en meer as R80 000 in kontant beslag gelê nadat hulle op twee huise in die Kopanong-gebied buite Bloemfontein toegeslaan het. Sers. Ikobeng Hlubi, woordvoerder van die polisie, het gesê lede van die Bloemfontein honde-eenheid en die Kopanong-misdaadvoorkomingseenheid het ŉ wenk ontvang dat iemand by ŉ huis in die gebied met dagga handel dryf. “Die polisie het by die huis opgedaag en die inwoners gevra of hulle die huis kan deursoek. In die hoofslaapkamer het ŉ swart drom gestaan, wat met ŉ ketting en slot gesluit was,” het Hlubi gesê. “Die verdagte is gevra om die slot oop te sluit en die polisie was geskok om talle sakke Swazi-dagga en R82 000 in kontant daarin te vind. Die verdagte (33) is op die plek in hegtenis geneem.” Hlubi kon nie onmiddellik bevestig op hoeveel dagga beslag gelê is nie. Dit was egter nie die polisiebeamptes se enigste dwelmvonds van die aand nie. Hulle is kort daarna na ŉ huis in ŉ nabygeleë informele nedersetting, waar hulle op nog dagga en R1 920 in kontant beslag gelê en ŉ verdagte (40) in hegtenis geneem het. Volgens Hlubi sal die twee verdagtes binnekort in die plaaslike landdroshof verskyn op aanklagte van dwelmhandel.